Дунейм и вице-чемпион Шыбзыхъуэ Алик
Эстонием и къалащхьэ Таллин мы махуэхэм щекIуэкIащ зи ныбжьыр илъэс 23-м нэмысахэм спорт бэнэкIэмкIэ я дунейпсо чемпионат. Килограмм 86-м нэс зи хьэлъагъхэм я зэпеуэм абы дыжьын медалыр къыщихьащ Шыбзыхъуэ Алик.
Къэрэшей-Шэрджэсым хыхьэ Адыгэ Хьэблэм къыщалъхуауэ «АРР» спорт клубым и гъэсэн Шыбзыхъуэ Алик бэнэкIэ хуитымкIэ дунейпсо чемпион щыщхьэуIум и 14-м хъуным зымащIэ дыдэщ иIэжар. Дыщэм щыщIэбэна кIэух зэIущIэм къыщыпэщIэхуа, Индием щыщ Пуния Дипакрэ абырэ я зэпэщIэтыныгъэ гуащIэр зэрытемыгъэкIуауэ, 2:2-уэ, иухащ. АрщхьэкIэ, бэнэкIэ хабзэм тету, иужьу зи баллым хэзыгъэхъуар индус щIалэрати, ар япэ ирагъэщащ.
Дуней псом и вице-чемпион хъуа Шыбзыхъуэ Алик Таллин щекIуэкIа зэхьэзэхуэр фIы дыдэу къехъулIащ. ЗэкIэлъхьэужьу абы хигъэщIащ монгол Байярсайхъан Билгуун (10:0), Латвием щыщ Самусонокс Иварс (10:0), Швецием и щIыхьыр зыхъумэ Тимори Мухьэммэд Сардар (12:0). Финал ныкъуэращ хуэфэщэн хьэрхуэрэгъу щигъуэтар. Абы хуабжьу къыщыхигъэзыхьащ США-м къикIа Хидли Трент, ауэ адыгэ щIалэр 4:3-уэ текIуащ.
Дунейпсо зэхьэзэхуэм дыжьын медаль къыщыпхьу вице-чемпион ухъуну пщIэ лъагэщ. Шыбзыхъуэ Алик абы нэсынымкIэ я зэман, къару, зэфIэкI куэд трагъэкIуэдащ и гъэсакIуэхэу и адэ Беслъэн, Мэзукъэбз Мурадин, Щэмырзэ Мухьэрбий, Урысей Федерацэм и щIалэгъуалэ командэ къыхэхам и тренер нэхъыщхьэ Тембот Анзор сымэ.
Таллин щиIа ехъулIэныгъэр Шыбзыхъуэр иджыри къэс здынэса лъагапIэхэм къыпызыщэщ. И ныбжьыр илъэс пщыкIуий щыхъум ирихьэлIэу 2015 гъэм Сербием щызэхэта, ныбжьыщIэхэм я зэпеуэм ар Европэм и чемпион щыхъуащ, килограмм 76-м нэс зи хьэлъагъхэм я деж и хьэрхуэрэгъу псори щыхигъащIэри.
2017 гъэм Шыбзыхъуэ Алик и чемпионыгъэм Европэм къыщытригъэзащ. Абы щыгъуэм ар щытекIуащ зи ныбжьыр илъэс 21-м нэмысахэм я зэпеуэм. Сараевэ щекIуэкIа зэхьэзэхуэм килограмм 85-м нэс зи хьэлъагъхэм я деж адыгэ щIалэм къыщыпэщIэува псори хуагъэува зэманыр имыухыу щытридзащ: словакыр — 10:0-у, франджыр — 10:0-у, куржыр — 11:0-у, тыркур (финалым) — 10:0-у. Зэрытлъагъущи, абы и хьэрхуэрэгъухэм зы очкои иригъэхьатэкъым икIи псори зэхэту 41:0-у ефIэкIат.
НыбжькIи, хьэлъагъкIи, ехъулIэныгъэкIи хэзыгъахъуэ зэпыту екIуэкI Шыбзыхъуэ Алик куэдкIэ дызэрыщыгугъым шэч хэлъкъым. Мыгувэу ар куууэ хыхьэнущ балигъхэм я зэхьэзэхуэхэм икIи абыхэми дэрэжэгъуэ къыщыдитыну, къызыхэкIа лъэпкъымрэ щыпсэу Хэкумрэ я пщIэр адэкIи иIэтыну дыхуохъуапсэ.
Жыласэ Заурбэч.
